Luigi Bonazzi

**Luigi Bonazzi** (1948–2025) var en italiensk katolsk geistlig, erkebiskop og emeritert diplomat for Den hellige stol.

## Liv og virke
### Prest
Bonazzi ble presteviet den 30. juni 1973 av erkebiskop Clemente Gaddi av bispedømmet Bergamo. Han hadde en doktorgrad i utdanningsvitenskap fra Università Pontificia Salesiana (Roma), og lisensiat i teologi og i kirkerett fra Lateranuniversitetet (Roma).

Han gikk inn i Den hellige stols diplomatiske tjeneste den 25. mars 1980. Han tjenestegjorde på Den hellige stols representasjoner i Kamerun (1980–1983), Trinidad og Tobago (1983–1986), Malta (1986–1989), Mosambik, Spania (1991–1994), USA (1994–1996) og Italia (1996–1999) og deretter en kort periode i Canada.

### Titulærerkebiskop, apostolisk nuntius til Haiti
Pave Johannes Paul II utnevnte ham til titulærerkebiskop *pro hac vice* av *Atella* og apostolisk nuntius til Haiti den 19. juni 1999. Han ble ordinert til erkebiskop av kuriekardinal Angelo Sodano den 26. august samme år; medkonsekratorer var Roberto Amadei, biskop av Bergamo, og Lino Bortolo Belotti, hjelpebiskop i Bergamo.

### Nuntius til Cuba
Den 30. mars 2004 ble han utnevnt til apostolisk nuntius til Cuba.

### Nuntius til Litauen, Estland og Latvia
Pave Benedikt XVI utnevnte ham til apostolisk nuntius til Litauen, Estland og Latvia den 14. mars 2009.

### Nuntius til Canada
Pave Frans utnevnte ham til apostolisk nuntius til Canada den 18. desember 2013. Den 22. februar 2019 hevdet en kanadisk mann, Christian Vachon, at Bonazzis forgjenger som nuntius, erkebiskop Luigi Ventura, hadde antastet ham ved en uanstendig berøring i juli 2008 da han var 32 år gammel. Ifølge Vachon ringte erkebiskop Bonazzi ham samme dag han mottok klagen for å spørre ham om hendelsen. Omtrent samtidig var lignende men mer omfattende anklager fremkommet i Frankrike.

### Nuntius til Albania
Den 10. desember 2020 ble han utnevnt til apostolisk nuntius til Albania. 

Han fratrådte den 21. januar 2025, i en alder av 76 år, noe som ble innvilget av pave Frans. Bonazzi døde den 3. desember 2025, i en alder av 77 år.

## Episkopalgenealogi
Hans episkopalgenealogi er:
* Kardinal Scipione Rebiba (1504–1577) 
* Kardinal Giulio Antonio Santori (1532–1602) *bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Pave Klemens XIII (1693–1769) *1743
* Kardinal Marcantonio Colonna (1724–1793) *1762
* Kardinal Hyacinthe-Sigismond Gerdil (1718–1802) *1777
* Kardinal Giulio Maria della Somaglia (1744–1830) *1788
* Kardinal Carlo Odescalchi (1785–1841) *1823
* Biskop Eugène-Charles-Joseph de Mazenod (1782–1861) *1832
* Kardinal Joseph Hippolyte Guibert (1802–1886) *1842
* Kardinal François-Marie-Benjamin Richard de la Vergne (1819–1908) *1872
* Kardinal Pietro Gasparri (1852–1934) *1898
* Kardinal Clemente Micara (1879–1965) *1920
* Kardinal Antonio Samorè (1905–1983) *1950
* Kardinal Angelo Sodano (1927–2022) *1978
* Erkebiskop *Luigi Bonazzi* (1948–2025) *1999

## Referanser